Rusland gekap oor Hitler-uitlatingDie Russiese minister van buitelandse sake, Sergei Lavrov. (Foto: Yuri KOCHETKOV / POOL / AFP) Die Israelse minister van buitelandse sake, Yair Lapid, het Maandag na sy Russiese eweknie, Sergei Lavrov, gekap ná dié se uitlating dat die voormalige Duitse leier Adolf Hitler moontlik “Joodse bloed gehad het”. Pres. Wladimir Poetin van Rusland het in Februarie met sy land se inval van Oekraïne gesê die militêre operasie het ten doel om sy pro-Westerse buurman te “demilitariseer en te de-nazifiseer”. Poetin se minister van buitelandse sake is in ŉ onlangse onderhoud met ŉ Italiaanse nuuskanaal daarop gewys dat die Oekraïense president, Wolodimir Zelenski, self ŉ Jood is, en daarom kwalik van Nazisme beskuldig kan word. “Ek kan verkeerd wees, maar Hitler het ook Joodse bloed gehad,” het Lavrov geantwoord. Dié gewraakte stelling het Israel – wat tot dusver ’n fyn balans tussen die strydende Rusland en Oekraïne handhaaf – warm onder die kraag gehad. Lapid het Lavrov se uitlatings in ’n verklaring as “’n onvergeeflike en verregaande verklaring” sowel as ’n massiewe “historiese fout” veroordeel. “Jode het hulself nie in die Joodse menseslagting vermoor nie. Die laagste vlak van rassisme teen Jode is om Jode self van antisemitisme te beskuldig.” Naftali Bennett, Israel se eerste minister, het intussen ook Lavrov se “leuens” veroordeel. Bennett sê die Russiese minister beskuldig die Jode inderwaarheid “van die aakligste misdade in die geskiedenis” wat teen hulle gepleeg is. “Geen oorlog in ons tyd is soos die Joodse menseslagting of is vergelykbaar met dié menseslagting nie. Die gebruik van die Joodse volkslagting as ŉ politieke instrument moet onmiddellik einde kry.” Zelenski, wat in Maart self gekritiseer is nadat sy regering die oorlog in Oekraïne met die Joodse menseslagting vergelyk het, het Maandagaand gesê hy is stomgeslaan deur Lavrov se uitlating. “Hierdie woorde beteken dat Rusland se topdiplomaat die Joodse volk blameer vir Nazi-misdade… Ek het geen woorde nie.” Zelenski het vroeër ŉ beroep op Israel gedoen om “ŉ keuse te maak” deur Oekraïne te ondersteun en wapens aan die land te verskaf. Israel het toe helms en koeëlvaste baadjies aan Oekraïense reddingswerkers verskaf, maar het nie die land van wapens voorsien nie. Intussen probeer Bennett om veiligheidsamewerking met Rusland, wat troepe aan Israel se noordelike grens met Sirië het, in stand te hou. “Die vraag is nou, sal die Israelse ambassadeur in Moskou bly, noudat hy weet wat dié land se posisie is?” het Zelenski in sy jongste toespraak gesê. “Sal betrekkinge met Rusland bly soos wat dit is? Want sy [Lavrov se] opmerkings is nie toevallig nie.” Dmitro Kuleba, Oekraïne se minister van buitelandse sake, het in ŉ twiet gesê Lavrov se opmerkings illustreer “die diep gewortelde antisemitisme van die Russiese elite”. “Hulle demonstreer dat vandag se Rusland vol haat teenoor ander nasies is.” Die VSA wat Oekraïne ondersteun, het intussen gesê dié land is “ŉ gewaardeerde vennoot” teen antisemitisme. “Om die leuen van de-nazifisering in Oekraïne te gebruik, ŉ land met ŉ Joodse president en ŉ beduidende Joodse bevolking wat in vrede tussen hul medeburgers leef, is ongegrond en wreed versteurd,” het die kantoor van die gesant van die departement van buitelandse sake oor die bekamping van antisemitisme op Twitter geskryf. Steffen Hebestreit, woordvoerder van die Duitse regering, het aan verslaggewers gesê hy dink nie die “Russiese propaganda” wat deur Lavrov versprei word, het enige kommentaar nodig nie. “Dit is absurd.” Mario Draghi, Italië se eerste minister, het Lavrov se uitlatings as “werklik verregaande” veroordeel.